hotchpotch/miracl-hf-unified huggingface dataset:
AC Kajaani
AC Kajaani on kajaanilainen jalkapalloseura, jonka edustusjoukkue pelaa kaudella 2018 Ykkösessä. Se perustettiin vuonna 2006, kun FC Tarmon ja Kajaanin Palloilijoiden miesten edustusjoukkueet yhdistyivät.
AC Kajaanin edeltäjä Kajaanin Palloilijat pelasi jalkapallon SM-sarjassa yhden kauden ajan eli vuonna 1953.
AC Kajaani on kajaanilaisten jalkapalloseurojen Kajaanin Palloilijat ry:n ja FC Tarmo ry:n yhteisesti perustama, erityisesti miesten jalkapalloiluun tarkoitettu ja myöhemmin A- ja B- juniorijoukkueet sisältävä jalkapalloilun erikoisseura. Se perustettiin Kajaanissa 12. marraskuuta 2006. KaPa ja FC Tarmo jatkavat omaa toimintaansa junioritasolla.
Seuran perustavassa kokouksessa olivat läsnä Lauri Huovinen, Kaarlo Karjalainen, Matti Kilpeläinen, Harri Partanen, Raimo Rautiainen, Auvo Schroderus, Arvo Toivainen ja Jyrki Vahlamo. Seuran ensimmäiseksi puheenjohtajaksi valittiin Arvo Toivainen, varapuheenjohtaksi Harri Partanen, sihteeriksi Lauri Huovinen ja rahastonhoitajaksi Harri Partanen.
Seuran nimen etuosassa olevat kirjaimet AC tarkoittaa, että A on Allians (yhteenliittymä, kahden tai useamman tahon) ja C on Club, eli kerho. AC Kajaani on siis kerho joka on muodostunut kun kaksi kerhoa on liittynyt yhteen.
Seura sai FC Tarmon paikan Kolmosessa ja sijoittui heti ensimmäisellä kaudellaan 2007 sarjan toiseksi. Myös seuraavana vuonna 2008 sijoitus oli toinen. Samoin pelikaudella 2009 ja 2010 sijoitus oli toinen. Suomen Cupissa joukkue eteni aina neljännelle kierrokselle asti. Kakkoseen AC Kajaani nousi kaudeksi 2012. Kauden päätteeksi joukkue nousi Ykköseen voittamalla kaksiosaisessa nousukarsinnassa Järvenpään Palloseuran yhteismaalein 1–0.
Kaudella 2013 AC Kajaani pelasi Ykkösessä, mutta jäi sarjan viimeiseksi ja putosi takaisin Kakkoseen. Joukkue nousi takaisin Ykköseen kauden 2017 päätteeksi, jolloin se voitti kaksiosaisessa nousukarsinnassa FC KTP:n yhteislukemin 6–3.
Richard Limo
Richard Kipkemei Limo (s. 18. marraskuuta 1980 Cheptigit, Uasin Gishu) on kenialainen kestävyysjuoksija. Hän voitti 5 000 metrin juoksussa MM-kultaa Edmontonissa 2001.
Richard Limo on naimisissa Rose Tarusin kanssa ja heillä on vuosina 2000 ja 2002 syntyneet lapset. Sukunimestään huolimatta hän ei ole sukua kenialaisille kestävyysjuoksijoille Benjamin Limolle ja Felix Limolle.
Mika Marila
Mika Marila (s. 9. helmikuuta 1973) on entinen suomalainen alppihiihtäjä. Kokemäeltä kotoisin oleva Marila edusti aktiiviurallaan Harjavallan Jymyä.
Marila sijoittui Moriokan MM-kilpailuissa 1993 19:nneksi pujottelussa ja 34:nneksi suurpujottelussa. Lillehammerin 1994 talviolympialaisissa hän oli pujottelussa kahdestoista ja supersuurpujottelussa 40:s. Hän kilpaili myös seuraavissa viisissä arvokisoissa joutuen kuitenkin joka kerta keskeyttämään.
Marila sijoittui pujottelun maailmancupin osakilpailuissa kaksi kertaa kymmenen parhaan joukkoon: hän oli kymmenes Breckenridgessä joulukuussa 1996 ja kuudes Vailissa marraskuussa 1999. Euroopan cupin osakilpailun hän voitti kolme kertaa sekä pujottelun Suomen mestaruuden vuosina 1996 ja 1999.
Kavalahaarakas
Kavalahaarakas ("Ramaria formosa") on keltahaarakasta muistuttava kellertävä haarakaslaji. Laji on myrkyllinen, ihonvärinen ja korallimainen. Syötynä laji aiheuttaa pahoinvointia ja ruoansulatuskanavan ärsytystä.
Kavalahaarakkaasta ei tunneta yhtäkään varmistettua havaintoa Suomesta. Lähimmät tunnetut kavalahaarakasesiintymät ovat Etelä-Norjassa.
Pertti Lundell
Pertti Lundell (s. 12. elokuuta 1952 Pori) on suomalainen jalkapallovalmentaja.
Lundell valmensi yhteensä yksitoista kautta SM-sarjassa ja Veikkausliigassa joukkueinaan Porin Pallo-Toverit, Tampereen Pallo-Veikot, FC Jazz ja FC Inter Turku. Hän johdatti TPV:n kaudella 1994 Suomen mestaruuteen. Lundell valittiin vuonna 1983 valmentaessaan PPT:tä ja vuonna 1994 valmentaessaan TPV:tä vuoden valmentajaksi. Alemmilla sarjatasoilla hän on valmentanut Närpes Kraftia, Euran Palloa, Pallo-Iiroja ja Porin Palloilijoita.
Vuonna 1980 Lundell aloitti päävalmentajana PPT:ssä III divisioonassa. Kolmen seuraavan vuoden aikana hän nosti joukkueensa aina Mestaruussarjaan saakka, edeten sarjatason per kausi. Kaikkiaan Lundell on saavuttanut seitsemän sarjanousua.
Pelaajana hän edusti muun muassa Porin Ässiä, jossa hän voitti jalkapallon A-nuorten Suomen mestaruuden vuonna 1970, sekä Porin Palloseuraa, Musan Salamaa ja Porin Pallo-Tovereita. Lopetettuaan peliuransa PPT:ssä 28-vuotiaana hän siirtyi seuran edustusjoukkuetta apuvalmentajaksi.
Kauden 2010 päätteeksi Lundell lopetti valmentamisen aikuisten sarjatasoilla ja toimi juniorivalmennuksen parissa Musan Salamassa, minkä jälkeen hän siirtyi kokonaan eläkkeelle.
Luettelo Somalian presidenteistä
Tällä sivulla on luettelo Somalian presidenteistä .
December’s Children (And Everybody’s)
December’s Children (And Everybody’s) on The Rolling Stonesin Yhdysvalloissa vuonna 1965 julkaistu albumi. Albumin kannen valokuva on sama kuin albumin "Out of Our Heads" brittipainoksessa ja se sisältää siltä myös muutaman kappaleen.
Levy sisältää myös suuret hitit ”Get Off of My Cloud” (UK #1, USA #1) ja "As Tears Go By" (USA #6). ”As Tears Go By” kirjoitettiin alun perin Marianne Faithfullin käyttöön ja hänen versionsa oli noussut Britanniassa singlelistan sijalle 9 elokuussa 1964.
Albumi oli korkeimmillaan Yhdysvaltain albumilistan sijalla 4 myyden kultalevyyn oikeuttavan määrän.
A-puoli
B-puoli
Deir el Bahri
Deir el-Bahri ( "dayr al-baḥrī", sananmukaisesti "Pohjoinen luostari") on kuolintemppelien ja hautojen alue, joka sijaitsee Niilin länsirannalla vastapäätä Luxorin kaupunkia Egyptissä.
Deir el Bahrin terassitemppeli oli alun perin 1460-luvulla eaa. suunniteltu kuningatar Hatšepsutin kuolintemppeliksi, mutta rakennusteknisistä syistä hanke epäonnistui.
Ensimmäinen alueelle rakennettu monumentti oli 1995 eaa. kuolleen 11. dynastian Mentuhotep II:n kuolintemppeli. Myös Amenhotep I ja Hatšepsut rakensivat paikalle temppelinsä. Hatšepsutin kuolintemppeli suunniteltiin sijoittumaan aikaisempien kuningashautojen alapuolelle. Louhiminen ei kuitenkaan onnistunut suunnitellulla tavalla, koska kiviaines oli epätasaista. Hautakammio on tosin syvällä, mutta ei suunnitellulla paikalla. Sinne haudattiin vain Hatšepsutin lähin avustaja Senenmut.
Al-Gama'a al-Islamiyyasta tulleet islamistiset militantit surmasivat alueella 58 matkailijaa ja neljä egyptiläistä vuonna 1997. Matkailijoiden määrä väheni alueella väliaikaisesti huomattavasti.
Nur ibn Mujahid
Nur ibn Mujahid ibn Ali ibn Abdullah al Dhuhi Suha (sananmukaisesti 'aamutähti', k. 1567) oli Hararin emiiri 1500-luvulla. Hän kuului somalialaisen Darodin klaanin alaklaanin Marehanin Ahl Suhawyanin ryhmään. Hän meni naimisiin imaami Ahmad ibn Ibrihim al-Ghazi (myös Ahmad Gragn) lesken kanssa, jolloin hänestä tuli kristittyä Etiopiaa vastaan taistelevien muslimijoukkojen johtaja..
Berliinin konferenssi (1884)
Berliinin konferenssi ( eli "Kongon konferenssi") käsitteli Länsi-Afrikan siirtomaiden jakoa.
Konferenssi sääteli imperialismin aikana vuosina 1884–1885 kolonialismia ja kauppaa Afrikassa, ja sen kanssa osui yksiin Saksan nopea nousu suurvallaksi. Konferenssin kutsui koolle Portugali, ja sen järjesti Saksan kansleri Otto von Bismarck. Konferenssiin osallistui 14 valtiota, joista neljä oli siihen aikaan suuria siirtomaavaltoja Afrikassa: Yhdistynyt kuningaskunta, Ranska, Saksa ja Portugali. Loput olivat Itävalta-Unkari, Belgia, Tanska, Italia, Alankomaat, Venäjä, Espanja, Ruotsi-Norja, Osmanien valtakunta ja Yhdysvallat. Konferenssissa saavutettua sopimusta Berliinin konferenssin yleisasiakirjaa pidetään usein Afrikan valloituksen virallistamisena.
Konferenssissa sovittiin, että jos joku Euroopan valtio valtaa Afrikan rannikkoa, se ilmoittaa asiasta muille asiakirjan allekirjoittajavaltioille. Rannikon valtaus oikeutti valloittajan saamaan haltuunsa myös sisämaata sen takaa. Valtauksen sai tehdä, jos pystyi osoittamaan kykenevänsä hallitsemaan alueen kauppaa ja merenkulkua. Sopimus takasi, ettei Euroopan maiden tarvinnut sotia keskenään valloituksista. Ajan hengen mukaisesti siinä ei otettu kantaa siihen, pitäisikö paikallisilta asukkailta kysyä, sopiko valloitus heille.
Espanjan ympäriajo 2008
Pyöräilyn 63. Espanjan ympäriajo käynnistyi 30. elokuuta ja päättyi 21. syyskuuta 2008. Kilpailun kokonaispituus oli 3 169 kilometriä, johon sisältyi neljä vuorimaalia (La Rabassa, Pla de Beret, Angliru ja Fuentes de Invierno), kaksi henkilökohtaista aika-ajoa sekä seitsemän kilometrin joukkueaika-ajo ensimmäisellä etapilla. Kilpailun edellisvuonna voittanut Venäjän Denis Menšov ei ollut mukana 2008.
Alberto Contador voitti kilpailun ennen joukkuetoveriaan Levi Leipheimeria. Samalla Contadorista tuli viides pyöräilijä, joka on voittanut kaikki kolme suurta ympäriajoa.
NK Zadar
NK Zadar on kroatialainen jalkapalloseura, joka pelaa maan toiseksi korkeimmalla sarjatasolla 2. HNLssa. Zadarissa on pelannut muun muassa Luka Modrić, Dado Prso ja Giovanni Rosso.
Witi Ihimaera
Witi Tame Ihimaera-Smiler (s. 7. helmikuuta 1944), tavallisemmin tunnettu nimellä Witi Ihimaera, on uusiseelantilainen kirjailija. Hän on maori, mutta on kirjoittanut suurimman osan teoksistaan englanniksi. Teoksista tunnetuin on "Valasratsastaja", josta on tehty samanniminen elokuva.
Ihimaera syntyi Gisbornen alueella Uudessa-Seelannissa. Collegekoulutuksen hän kävi Hamiltonissa.
Ihimaera oli ensimmäinen sekä romaanin että novellin julkaissut maori.
Uransa alussa Ihimaera työskenteli toimittajana Gisborne Herald -lehdelle. Hänen ensimmäinen romaaninsa julkaistiin 1972. Silloinen pääministeri luki teoksen, minkä seurauksena Ihimaera palkattiin vuonna 1973 Uuden-Seelannin ulkoasiainministeriöön, jossa hän työskenteli vuoteen 1989 asti. Osan työajasta ulkoasiainministeriössä Ihimaera työskenteli diplomaattina ulkomailla lähetystöissä. Sijoituspaikkoja olivat Canberra, New York ja Washington. Vuodesta 1990 hän on toiminut luennoitsijana Aucklandin yliopistossa.
Vuonna 2004 Ihimaera sai "The New Zealand Order of Merit" -järjestelmän mukaisen "Distinguished Companion" -arvonimen.
Vuonna 2009 kirja-arvostelija Jolisa Gracewood löysi Ihimaeran kirjasta "The Trowenna Sea" lyhyitä, muilta kirjailijoilta kopioituja tekstikatkelmia. Ihimaera myönsi lähdeviitteiden puutteen ja esitti julkisen anteeksipyynnön plagioinnistaan. Plagioinnin paljastuttua hän myös osti itselleen myymättä jääneet kopiot kirjasta. Kirjan kustantanut yhtiö korvasi kirjat palauttaneille kirjakaupoille aiheutuneet kulut.
Piilo-opetussuunnitelma
Piilo-opetussuunnitelma tarkoittaa sosiaalisen vuorovaikutuksen sääntöjä, joita noudatetaan koulussa tai työpaikalla, vaikka niistä ei ole erikseen sovittu. Se täydentää formaalia eli muodollista opetussuunnitelmaa. Piilo-opetussuunnitelma sisältyy koulu- tai työympäristössä välittyvään epäsuoraan viestintään, opetussisältöihin tai työpaikan käytäntöihin.
Laajasti piilo-opintosuunnitelma sisältää pukeutumista, toimintaa ja tekemistä sisältäviä koodeja. Mitä tehdä ja milloin, kelle puhua ja kuinka, mistä asioista pitää huolehtia ja mistä ei tarvitse välittää jne. Opetuskäytäntöjen ja menettelytapojen avulla oppilaille voidaan opettaa heidän paikkansa yhteiskunnan hierarkiassa. Monikulttuurisessa opetuksessa tavoitteena on muuttaa piilo-opetussuunnitelman viestit vahvistamaan oppilaiden minäkuvaa ja identiteettiä .
Piilo-opetussuunnitelmaan hallintaan kuuluu
Kaikissa kouluissa ja työpaikoilla on piilo-opetussuunnitelma. Uusien oppilaiden ja työntekijöiden oletetaan oppivan ja hallitsevan piilo-opetussuunnitelma lyhyessä ajassa ilman että se erikseen heille opetetaan. Tullakseen toimeen sosiaalisessa ympäristössä lapsen, nuoren tai aikuisen pitää ymmärtää opettajan tai esimiehen persoonallisuus ja odotukset. Useimmat ihmiset oppivat nämä uudessa paikassa jo viikossa. He oppivat, kenen kanssa voi laskea leikkiä ja millaista leikkiä; ketkä eivät oppilaiden tai alaistensa sutkauksia ymmärrä; minkälaista työpanosta kukin opettaja odottaa; miten eri opettajat pitävät sovituista aikatauluista kiinni. Pian kaikki tietävät milloin esimerkiksi voi kuiskata tai milloin pitää olla aivan hiljaa; kuka vaatii tarkkaa sääntöjen noudattamista ja kuka ei.
Henkilöiden joilla on sosiaalisen vuorovaikutuksen vaikeutta, uuden työympäristön piilo-opetussuunnitelma on usein kuitenkin vaikea ymmärtää. Näitä ovat mm. autismin kirjon ihmiset. Piilo-opetussuunnitelman ymmärtäminen autismin kirjon lapsille tai nuorille koulun ulkopuolella voi olla vaikeaa . Voiko vieraiden kyytiin mennä? Bussin kuljettaja on vieras, mutta hänen kyytiinsä voi mennä. Entä tuntematon autoilija, joka pysähtyy tarjotakseen kyydin? Kaupan kassa on tuntematon, mutta hänen kanssaan voi jutella. Entä puiston penkillä istuva tuntematon, joka tarjoaa kaljapullostaan huikkaa? Autismin kirjon ihmiset tarvitsevat tukihenkilön, joka osaa uuden paikan käytännöt ja selittää kirjoittamattomat säännöt hänelle.
Salaatit
Salaatit ("Lactuca") on suku asterikasvien (Asteraceae) heimossa. Sukuun kuuluu noin 75 lajia. Suvun lajimäärä vaihtelee eri lähteissä. Tunnetuin laji on salaatti ("Lactuca sativa") monine muunnoksineen. Salaatit ovat yksi-, kaksi- tai monivuotisia. Kukan teriö on keltainen tai violetinsininen.
Shanghai Stadium
Shanghai Stadium () on monikäyttöinen stadion Shanghaissa, Kiinassa. Sitä käytetään kuitenkin pääasiassa jalkapallo-otteluissa. Stadion rakennettiin 1997, kun kahdeksannet "Kansalliset Kiina kisat" heltisivät Shanghaille. Stadionille mahtuu 80 000 henkeä, joten sitä on alettu kutsua "80 000 ihmisen stadioniksi" (eng. "80,000 people's Stadium", kiinaksi "八万人体育场"). Stadion on luultavasti yksi maailman suurimmista jalkapalloareenoista, ja Kiinan toiseksi suurin heti Beijing National Stadionin jälkeen vuonna 2007. Areenaa käytettiin vuoden 2008 olympialaisten jalkapallo-otteluiden isännöimiseen. Areenalla pelattiin kuusi alkulohko-ottelua sekä semifinaali ja pronssiottelu.
Shanghai Stadium on lähellä Shanghai Indoor Stadiumia, ja näillä areenoilla on vain yksi ero kiinaksi ja englanniksi, joten monet ovat hämmentyneet niiden välillä, erityisesti Shanghain metrolinja 4:n avajaisten jälkeen. Linjalla on pysäkit lähellä stadioneja.
Natalja Gorelova
Natalja Gorelova (o.s. Zaitseva, , s. 18. huhtikuuta 1973 Moskova) on venäläinen keskimatkojen juoksija, päämatkanaan 1500 metrin juoksu.
Gorelova juoksi vuoden 1999 maailmanmestaruuskilpailuissa Sevillassa kuudenneksi tämänkin hetkisellä ennätysajallaan 1.57,90. Vuonna 2001 hän voitti pronssia Lissabonin sisäratojen ja Edmontonin ulkoratojen MM-kisoista. Vuonna 2003 hän sijoittui neljänneksi Pariisin MM-kilpailuissa ja kahdenneksitoista kaikkien aikojen ensimmäisessä ssa.
Rane Vaskivuori
Rane Vaskivuori (12. toukokuuta 1967 Kauhajoki – 23. kesäkuuta 2016 Helsinki) oli suomalainen sisustussuunnittelija ja tuotemuotoilija.
Vaskivuoren tunnetuimpia töitä ovat MoMA New Yorkin pysyväiskokoelmiin valittu Globlow-valaisin (yhdessä Vesa Hinkolan ja Markus Nevalaisen kanssa) ja Y-sateenvarjoteline ja -naulakko. Uransa tärkeimpänä tunnustuksena Vaskivuori piti Chicago Athenaeumin vuonna 1998 myöntämää Good Design Awardia. Vaskivuori oli Arkkitehtuuritoimisto Valvomo Oy:n osakas ja perustajajäsen.
Vaskivuori kuoli haimasyöpään 49-vuotiaana 23. kesäkuuta 2016.
Den Haag Stadion
Den Haag Stadion on monikäyttöinen stadion Haagissa Alankomaissa. Se avattiin vuonna 2007 korvaamaan vanha Zuiderpark Stadion. Nykyään Den Haag Stadionia käytetään enimmäkseen jalkapallossa ADO Den Haagin kotikenttänä. Stadionille mahtuu 15 000 ihmistä.
Vaikka stadion avattiin jo 28. heinäkuuta 2007, se on vieläkin ilman nimeä. Sen kutsumanimeksi on kuitenkin vakiintunut Den Haag Stadion.
Kun stadion avattiin, Haagin pormestari Wim Deetman sanoi, että se on turvallisin koko Euroopassa. Stadionilla on turvakameroita, jotka ottavat useita kuvia jokaisesta katsojasta, sekä nk. "Happy Crowd Control", joka kuvaa kaikki stadionille tulevat ihmiset.
Kaakkois-Suomen Valokuvakeskus
Kaakkois-Suomen Valokuvakeskus (KSV) on Lappeenrannassa sijaitseva valokuvakeskus. Sen toiminta-aluetta on koko entinen Kymen lääni. Galleriahuoneesta ja lukukirjastosta koostuvat toimitilat sijaitsevat Lappeen vanhan pappilan pihapiirissä Galleria Pihatossa Valtakatu 80.
Keskuksen palveluksessa on yksi vakituinen työntekijä, näyttelynvalvoja Hanna Sievänen.
Keskuksen näkyvintä toimintaa on näyttelyiden järjestäminen. Suurin osa näyttelyistä järjestetään keskuksen omissa galleriatiloissa. Keskuksen muuta toimintaa ovat erilaiset luentotilaisuudet ja kurssit. Näitä keskus on järjestänyt yhdessä muun muassa Kaakkois-Suomen taidetoimikunnan, Saimaan kameraseuran ja Joutsenon opiston kanssa. Keskuksen toimitiloissa toimii valokuvausaiheinen lukukirjasto. Sen teoksista pääosa esittelee yksittäisten valokuvaajien tuotantoa.
Valokuvakeskuksille kuuluva ns. alueellinen toiminta, siis toiminta kotikaupungin ulkopuolella, on ilmentynyt etupäässä näyttelyiden ja koulutustilaisuuksien järjestämisenä myös muilla paikkakunnilla.
Idea valokuvakeskuksesta syntyi ensimmäisen kerran vuonna 1998. Saimaan kameraseura oli juuri hiljattain perustanut yhdessä Etelä-Karjalan taiteilijaseuran kanssa galleria Pihaton, mutta varsin pian oli konsortion ilmapiiri alkanut kääntyä valokuvavastaiseksi. Ennakkoaavistus konkretisoitui vuonna 2000, kun Saimaan Kameraseura siirrettiin sivuun sekä Pihatosta että siihen läheisesti liittyvästä ympäristötaidenäyttely Kantri&Urbaanista. Muutoinkin Lappeenrannan valokuvausmahdollisuudet, näyttely-, koulutus- ja pimiötoiminta, olivat täysin Saimaan kameraseuran varassa. Ajatusta seurasi kuitenkin seitsemän vuoden tauko.
Kaakkois-Suomen valokuvakeskus ry perustettiin valokuvaaja Tatu Kososen aloitteesta 3.4.2005. Perustamiskirjan muut allekirjoittajat olivat Tommi Kähärä, Ville Savolainen ja Anu Kosonen. Ensimmäinen toimintavuosi kului yhteistyöverkoston kokoamiseen ja sopivien toimitilojen etsimiseen.
1.2.2006 keskus avasi oman galleriatilan Lappeenrannan Snellmaninkadulla, Lappeenrannan opiskelija-asuntosäätiöltä (LOAS) vuokratuissa kellaritiloissa.
Vuonna 2008 Etelä-Karjalan rahasto myönsi keskukselle apurahan, jonka perusteena oli maakunnallisesti merkittävä kulttuurihanke. Se vahvisti mahdollisuuksia toiminnan pitkäaikaiseen kehittämisen.
1.1.2015 lähtien keskus on toiminut Lappeenrannan kaupungin omistamissa tiloissa Lappeen vanhan pappilan pihapiirissä Galleria Pihatossa.
Alush Noga Stadium
Alush Noga Stadium (aikaisemmin Punëtori Stadium) on monikäyttöinen stadion Patosissa Albaniassa. Sitä käytetään enimmäkseen jalkapallossa KS Albpetrol Patosin kotikenttänä. Stadionille mahtuu 5 000 ihmistä.
Vanessa Selbst
Vanessa Selbst (s. 9. heinäkuuta 1984 Brooklyn, New York) on yhdysvaltalainen pokeriammattilainen. Kaksi WSOP-ranneketta voittanut Selbst on opiskellut Yalen yliopistossa lakia ja toimii DeucesCracked-verkkosivuston pokerivalmentajana ja vastaavana tuottajana. Nettipokerihuone PokerStars sponsoroi Selbstiä. Selbst on yksi ainoista avoimesti homoseksuaaleista naispokeriammattilaisista.
Selbst on vuosina 2006–2012 sijoittunut WSOP:ssa rahasijoille kuusitoista kertaa ja näistä seitsemän kertaa kahdeksan parhaan joukkoon. Sekä vuonna 2007 että 2008 hän oli no limit hold'emin kaksinpelin mestaruusturnauksen semifinaalissa (World Championship Heads Up No-Limit Hold'em). Vuoden 2008 WSOP:ssa Selbst voitti ensimmäisen rannekkeensa 1 500 dollarin pot limit omahasta. Ykköspalkinto oli 227 965 dollaria. Hänestä tuli ensimmäinen pot limit omahassa rannekkeen voittanut nainen. Toisen rannekkeensa hän saavutti vuoden 2012 WSOP:n 2500 dollarin 10-Game Mix&/Short-Handed -turnauksessa.
Helmikuussa 2008 Selbst voitti naisten World Poker Tourin osakilpailun 1000 dollarin sisäänoston no limit hold'em -turnauksen. Kaksinpelissä kukistui Erica Schoenberg. Huhtikuussa 2008 hän oli WPT:n naisten mestaruusturnauksessa toinen. Syyskuussa 2010 Selbst voitti Ranskan Cannesissa Partouche Poker Tourin pääturnauksen ja 1,3 miljoonaa euroa. North American Poker Tourilla (NAPT) hän on saavuttanut kaksi turnausvoittoa. Joulukuussa 2011 Selbst oli WPT-kiertueen Doyle Brunson Five Diamond World Poker Classic -turnauksessa kolmas voittaen yli 300 000 dollaria.
Huhtikuussa 2014 Selbstin pokeriuran turnausansiot ylittivät 9,6 miljoonaa dollaria. Hän on pokeriturnauksista eniten rahaa ansainnut nainen.
Sudanin sota (1881–1885)
Sudanin sota eli Mahdi-kapina oli 1800-luvun lopulla käyty siirtomaasota. Sen osapuolina olivat Mahdi-sudanilaiset ja Egyptin ja myöhemmin Britannian joukot. Sodan lopputuloksena nykyisen Sudanin alueelle perustettiin riippumaton mahdin valtio, joka kesti aina vuoteen 1899 asti, kunnes britit valloittivat alueen seuraavassa Sudanin sodassa.
Sodan lietsojana toimi mahdiksi julistautunut Muhammad Ahmad, jonka mukaan kapina sai nimensä ja josta tuli sen symboli.
John W. Campbellin muistopalkinto
John W. Campbellin muistopalkinto () on vuosittainen tieteiskirjallisuuden palkinto, joka on nimetty "Astounding Science Fiction" -lehden edesmenneen päätoimittajan John W. Campbellin mukaan. Palkinto annetaan vuoden parhaalle Yhdysvalloissa julkaistulle tieteiskirjalle, ja sitä on jaettu vuodesta 1973 alkaen. Valinnan suorittaa palkintolautakunta.
Vuonna 1976 palkintolautakunnan mielestä yksikään edellisen vuoden ehdokas ei ollut erinomainen, ja se päätti antaa palkinnon takautuvasti vuonna 1970 julkaistulle romaanille. Vuonna 1994 palkinto jäi jakamatta äänestysprosessin ongelmien vuoksi.
John W. Campbellin mukaan on nimetty myös Hugo-palkintojen yhteydessä jaettava palkinto parhaalle uudelle tieteis- tai fantasiakirjailijalle.
Amarin avaus
Amarin avaus on epätavallinen shakkiavaus, jota kuvaa siirto
Avaus on nimetty pariisilaisen amatööripelaajan Charles Amarin mukaan. Amar pelasi avausta 1930-luvulla. Avaus luokitellaan ECO-koodistolla koodille A00.
Valkea kehittää ensimmäisellä siirrollaan ratsun, tosin laudan reunalle. Normaalisti tarkoituksena on jatkaa ratsulla f2:een tai f4:ään. Tavallisesti musta pelaa siirron 1...d5, joka uhkaa tuhota valkean sotilasaseman lyömällä ratsun lähetillä. Tähän valkean paras vastaus on g3.
Avauksella on joitakin nimettyjä muunnelmia. 1.Rh3 d5 2.g3 e5 3.f4 Lxh3 4.Lxh3 exf4 5.0-0 on Pariisin gambiitti.
Stade Abed Hamdani
Stade Abed Hamdani on monikäyttöinen stadion Constantinessa Algeriassa. Nykyään sitä käytetään enimmäkseen jalkapallossa AS Khroubin kotikenttänä. Stadionille mahtuu 8 000 ihmistä.
Yhdistynyt somalikongressi
Yhdistynyt somalikongressi, englanniksi United Somali Congress eli USC, on yksi Somalian merkittävimmistä poliittisista puolisotilaallisista järjestöistä. Se perustettiin 1989 useiden järjestöjen yhteenliittymänä.
USC näytteli tärkeää osaa Siad Barren hallinnon syrjäyttämisessä. Barren syrjäyttämisen jälkeen USC kävi sisällissotaa muita puolisotilaallisia järjestöjä vastaan. Kesäkuussa 1992 USC:n puheenjohtaja Mohamed Farrah Aidid suostui tulitaukoon kilpailijansa, väliaikaisen presidentin Ali Mahdi Mohamedin kanssa.
USC:stä tuli Yhdysvaltojen vetämän UNITAF-kampanjan ”Operation Restore Hope” pääasiallinen kohde vuonna 1993. USC on polveillut moneen suuntaan, hajonnut ja jälleen yhdistynyt, mutta vuonna 2004 perustettaessa Somalian siirtymäkauden hallitusta (TFG) USC:n silloiset ja entiset jäsenet olivat avainasemissa.
Johann Krieger
Johann Krieger (28. joulukuuta 1651 Nürnberg – 18. heinäkuuta 1735 Zittau) oli saksalainen urkuri ja säveltäjä. Hän oli kollegansa Johann Philipp Kriegerin veli.
Krieger opiskeli 1660-luvulla Georg Caspar Weckerin johdolla ja seurasi vuonna 1672 veljeään hoviurkurina Bayreuthissa. Myöhemmin hän työskenteli Greizissä ja Eisenbergissä ennen lopullista asettumistaan Zittauhun.
Muiden muassa Georg Friedrich Händel ihaili Kriegerin teoksia, joihin kuuluu niin kosketinsoitinmusiikkia kuin kirkkomusiikkiakin.
Adamsin puolustus
Adamsin puolustus on shakkiavaus, jota kuvaavat siirrot
Mustan siirto on epätavallinen vastaus valkean aloitussiirtoon ja avaus luokitellaan siksi ECO-koodistolla koodille B00. Siirrolla musta kehittää ratsun laitaan, kuten Amarin avauksessa. Avausta pidetään heikkona, eikä sitä pelata käytännössä koskaan huipputasolla.
Valkean seuraava siirto on yleensä 2.d4. Tämä uhkaa lyödä mustan ratsun ja aiheuttaa eristetyn kaksoissotilaan. Tähän musta vastaa normaalisti 2...g6.
Arsen Melikjan
Arsen Melikjan (, s. 17. toukokuuta 1976) on armenialainen painonnostaja ja olympiamitalisti. Hän voitti pronssia vuoden 2000 olympialaisissa Sydneyssä 77 kilon sarjasta. Yhteistulokseksi hän sai 365,0 kg.
Björn Månsson
Björn Månsson (s. 17. joulukuuta 1952 Helsinki) on suomalainen toimittaja ja poliitikko. Hän toimi Hufvudstadsbladetin pääkirjoitustoimittajana vuosina 1982–2009. Vuonna 2009 hän siirtyi ruotsalaisen eduskuntaryhmän pääsihteeriksi.
Nuoruudessaan Månsson oli aktiivinen nuorisopoliitikko. Hän profiloitui muun muassa ydinvoiman vastustajana toimiessaan vuosina 1975–1977 RKP:n nuorisojärjestön, Svensk Ungdomin, puheenjohtajana.
Månsson on myös johtanut suomenruotsalaisten toimittajien keskusjärjestöä, Finlands svenska publicistförbund, viimeksi vuoden 2007 toimikaudella. Vuosina 1992–1998 Månsson toimi Suomen Journalistiliiton varapuheenjohtajana.
Kirjoituksissaan Månsson on keskittynyt lähinnä kotimaan poliittisiin ilmiöihin ja EU-politiikkaan. Månsson on myös kirjoittanut kolumneja useista matkoistaan.
Vuoden 2009 eurovaaleissa Månsson sai RKP:n ehdokkaana 13 334 ääntä, muttei tullut valituksi. Eduskuntavaaleissa 2011 hän sai 2 847 ääntä.
Månsson on naimisissa muotokuvataiteilija Riitta Mäkinen-Månssonin kanssa. Heillä on kolme aikuista lasta. Perhe asuu Helsingin Tapanilassa.
Majeerteenien sulttaanikunta
Majeerteen, Majerteen eli Macherten (, , "Muhammad Harti Amaleh Abdi Muhammad Abdirahman Jaberti") on Harti-klaanin alaklaani Somaliassa. Harti-klaani taas kuuluu Darod-klaaniin. Klaanin pääasiallinen asuinalue on Puntmaa Koillis-Somaliassa.
Majeerteenin sulttaanikunta oli merkittävä ennen siirtomaavallan aikaa. Klaanista on peräisin vuoden 1960 jälkeen kaksi presidenttiä ja kaksi pääministeriä. Klaanin jäsenillä oli muitakin merkittäviä tehtäviä Somalian itsenäisyyden ajan alkuvuosina. Puntmaassa klaani on yhä vaikutusvaltainen.
Unrockbar
"Unrockbar" on Die Ärzten kappale, joka julkaistiin singlenä 24. marraskuuta 2003. Se oli "Geräusch" albumin ensimmäinen singlejulkaisu. Kappale kertoo miehestä, jonka tyttöystävä ei pidä rockmusiikista. Kappaleesta julkaistiin myös musiikkivideo."Dolannes Melodie" kappaletta ei julkaistu vinyylillä.
Bakili Baku
Bakili Baku on azerbaidžanilainen jalkapalloseura, jonka kotikaupunki on Baku. Seura perustettiin vuonna 1995, ja tällä hetkellä se pelaa maan korkeimmalla sarjatasolla.
Bakili Baku perustettiin nimellä ARAZ Baku, ja seura tunnettiin tällä nimellä vuoteen 1998 saakka.
Cristovão da Gama
Cristovão da Gama (noin 1516 – 29. elokuuta 1542) oli portugalilainen sotilas, joka johti Portugalin armeijan ristiretkelle Etiopiaan vuosina 1541–1543 imaami Ahmed Gureyn muslimiarmeijaa vastaan. Cristovão da Gama voitti useissa taisteluissa, mutta kärsi lopulta tappion viimeisessä taistelussaan, jonka jälkeen hänet vangittiin ja surmattiin. Sir Richard Burton viittasi häneen muistelmissaan "First Footsteps in East Africa" ”ritariajan kaikkein ritarillisimpana sotilaana”.
The Clairvoyant
The Clairvoyant on brittiläisen heavy metal -yhtye Iron Maidenin kappale. Kappaleen on säveltänyt ja sanoittanut yhtyeen basisti Steve Harris, ja se on yhtyeen seitsemännen studioalbumin "Seventh Son of a Seventh Son" seitsemäs kappale. ”The Clairvoyant” julkaistiin 7. marraskuuta 1988 "Seventh Son of a Seventh Sonin" kolmantena ja viimeisenä singlenä b-puolenaan live-versiot kappaleista ”The Prisoner” ja ”Heaven Can Wait”. ”The Clairvoyant” nousi Britannian singlelistalla kuudenneksi, ja Irlannin singlelistalla seitsemänneksi. Singlen materiaali on äänitetty yhtyeen konsertissa vuoden 1988 Monsters of Rock -festivaaleilla, jossa yhtye oli pääesiintyjänä.
Kappale alkaa bassoriffillä, mutta pian mukaan tulevat muut soittimet. Kappaleelle on tyypillistä duurin ja mollin vaihtelu. Lauluosuudet kulkevat enimmäkseen mollissa, instrumentaaliosuudet enimmäkseen duurissa. Kappaleen kitarasoolon soittaa Dave Murray.
Italian–Etiopian sodat
Italian–Etiopian sota voi viitata johonkin kolmesta erillisestä sodasta:
Punatatti
Punatatti ("Boletus rubellus", vanh. "Xerocomus rubellus") on Suomessa harvinaisena kasvava viininpunainen tattilaji. Sitä esiintyy Suomessa vain lounaisrannikolla. Jalka on kirkkaankeltainen, alhaalta ruskea. Laji viihtyy puistoissa ja lehtipuiden seurassa. Pillistö on keltainen. Laji on maultaan mieto ja sopii ruokasieneksi. Sitä ei kuitenkaan tule sekoittaa myrkylliseen tauriontattiin.
Loistatti
Loistatti ("Pseudoboletus parasiticus", vanh. myös "Xerocomus parasiticus" tai "Boletus parasiticus") on Suomessa harvinaisena esiintyvä loistatti, joka loisii toisella sienilajilla, nystymukulakuukuksella. Se on väriltään oliivinkeltainen, pillistö keltainen, jalka ruskeankeltainen. Lakki on noin 2 – 5 cm:n levyinen, jalka hieman lakin leveyttä pitempi. Halkaisupinta on ylempää vaaleampi. Pintakelmu ei irtoa. Laji kasvaa harvinaisena Etelä-Suomen lehdoissa tammien ja pähkinäpensaan seuralaisena. Loistatilla on tiettävästi keskittymä myös muun muassa Smolenskin alueella Venäjällä. Lajia ei pidetä varsinaisesti ruokasienenä makunsa ja harvinaisuutensa takia.
Nystymukulakuukunen
Nystymukulakuukunen ("Scleroderma citrinum", toisinaan käytetty myös nimeä "S. aurantium") on Suomessa yleisenä lehti- ja sekametsissä, hautausmailla ja puistoalueilla kasvava myrkyllinen mukulakuukuslaji. Sienen itiöemät ovat kellertäviä ja nystyjen tai suomujen peittämiä. Sienellä ei ole jalkaa. Laji saattaa olla myös nahkamainen tai jopa vihertävä. Ei kelpaa ruoaksi. Sen kumimainen tuoksu ei ole omiansa houkuttelemaan sienestäjää, ja se lienee jopa lievästi myrkyllinen.
Lajilla voi loisia harvinaisena loistatti.
Nykykäsityksen mukaan mukulakuukuset eivät ole sukua esimerkiksi nuijakuukuselle, joka kuuluu tuhkeloihin.
Ali Mahdi Mohamed
Ali Mahdi Muhammad (, ) (s. 1938) oli Somalian presidentti tammikuusta 1991 marraskuuhun 1991. Hän nousi valtaan, kun Mohammed Farah Aidid pakotti silloisen presidentin Mohamed Siad Barren presidentinvirasta. Muhammad ei kuitenkaan pystynyt pitämään maata hallinnassaan, niinpä maa vajosi anarkiaan, ja todellista valtaa käyttivät sotaherrat ja separatistiset ryhmät.
Muhammad asuu nykyisin Mogadishussa.. Häntä syytetään suurten rahalahjusten ottamisesta yhtiöiltä, jotka laskevat jätteensä Somalian aluevesille. Myrkkyjä löydettiin vuonna 2002, kun Intian valtamerelle osui tsunami.
LaFee
LaFee (oik. Christina Klein, s. 9. joulukuuta 1990 Aachen) on saksalainen pop rock -laulaja. Hän nousi julkisuuteen televisiokanava RTL:n "Kiddy Contest" -ohjelmasta. Tuottaja Bob Arnz tarjosi 14-vuotiaalle LaFeelle levytyssopimuksen ja vuoden 2006 alussa julkaistiin esikoissingle ”Virus”, joka sijoittui Saksan Top 40 -listalle. Myös seuraavat singlet ”Prinzessechen”, ”Was ist Das” sekä ”Mitternacht” nousivat Top 40 -listalle.
LaFeen mukaan nimetty esikoisalbumi vuodelta 2006 nousi Saksan ja Itävallan listaykköseksi ja myi platinaa molemmissa maissa. Toinen albumi, "Jetzt erst recht" julkaistiin vuonna 2007. Sitä myytiin Itävallassa kultalevyyn oikeuttava määrä ja Saksassa platinalevyyn oikeuttava määrä. Vuonna 2008 LaFee julkaisi englanninkielisen albumin, "Shut Up". Seuraavana vuonna julkaistiin hänen kolmas saksankielinen albuminsa, "Ring frei", joka on myynyt Itävallassa kultaa. Yhteensä hänen albumeitaan on myyty yli miljoona kappaletta.
Saksalaiselle isälle ja kreikkalaiselle äidille syntynyt Klein osallistui vuonna 2004 itävaltalaiseen lasten laulukilpailuohjelmaan, "Kiddy Contestiin". Ohjelman ansiosta tuottaja Bob Arnz löysi hänet ja solmi hänen kanssaan levytyssopimuksen. LaFeen ensimmäinen single, ”Virus” nousi suoraan listaykköseksi Saksassa.
4. kesäkuuta 2011 LaFee julkaisi kahden vuoden tauon jälkeen ensimmäisen singlensä nimeltään ”Ich bin”. Se on ensimmäinen single hänen 19. elokuuta 2011 julkaistulta studioalbumiltaan, "Frei".
From the Midst of the Battle
From the Midst of the Battle on jyväskyläläisen death metal -yhtye Deuteronomiumin kolmas studioalbumi, joka julkaistiin 13. elokuuta 2008. Albumin julkaisi Bullroser Records, ja tyyliltään albumi tekee paluuta yhtyeen varhaisaikojen tyyliseen death metaliin, unohtamatta melodioita ja jazzvaikutteita. Julkaisuviikolla 34 "From the Midst of the Battle" meni sijalle 11 Suomen virallisella listalla ja toisella viikolla sijalle 16.
Maaliskuussa 2008 Deuteronomium ilmoitti olevansa studiossa nauhoittamassa uutta albumia ensimmäisen kerran sitten 1999 ilmestyneen "Here to Stay" -albumin. Albumin rajoitettu, ennakkoon tilattava special edition -painos julkaistaan kirjamaisessa erikoispakkauksessa, joka sisältää cd:n lisäksi dvd-taltioinnin yhtyeen konsertista Heinolan True Attitude -tapahtumassa, studiopäiväkirjan ja Sveitsin Elements of Rock -konserttimatkan dokumentin. Albumilla vierailevat muiden muassa Christian Palin (Random Eyes), Oula Siipola (Lumina Polaris), Kristiina Holländer, Mikko Härkin (ex-Sonata Arctica, Mehida) ja Claudio Enzler (Sacrificium). Studiopäiväkirjansa mukaan albumilla yhtye palaa lähemmäs demoaikojensa raakaa death metal -tyyliä. "Tales from the Midst of the Battle" on yli 17-minuuttinen, moniosainen kappale, jota yhtye nimittää "jazzodysseiaksi" kokeellisen otteen vuoksi. Haastatteluissa yhtye on kertonut, että kappaleen jotkut osat ja sanoitukset kirjoitettiin jo vuonna 1996. Albumin kantavat teemat on taistelu ja sodankäynti.
24. heinäkuuta 2008 albumin kappaleita soitettiin Metalliliitto-radio-ohjelmassa, ja juontaja Matti Riekki sanoi siitä: "Voisin julistaa tämän levyn kuluvan vuoden parhaimpien joukkoon." Kappaleita on soinut myös Radio Rock -radioasemalla.
Albumi meni Suomen virallisella listalla sijalle 11 viikolla 34. Viikolla 35 sijoitus oli 16. Viikolla 34 Rumba-lehden albumilistalla, joka perustuu yli 30. albumien myymiseen erikoistuneen liikkeen myyntilukuihin, "From the Midst of the Battle" oli sijalla 6. Inferno-lehden 59. numerossa oli basisti Manu Lehtisen haastattelu, ja julkaisun albumiarvioissa albumi sai 4.5 pistettä 5:stä. Arviossa annettiin erityismaininnat albumin "tapporiffeille" ja J.J. Kontoniemen rumputyöskentelylle. Muista lehdessä arvioiduista albumiistä vain toinen sai lisäksi yhtä korkean pistemäärän. Imperiumi.netin arvostelussa albumi sai 8,5 pistettä 10.stä ja valittiin viikon albumiksi. Tero Lassila kirjoittaa arviossaan , että yhtye "vetää oikein mureasti makoisaa heavyn ja tanakkaa deathin sekaista mäiskettään, jossa on runsaita annoksia melo-deathia, mutta sillä perinteisemmällä, eikä niin kuluneella reseptillä." ja lisäksi:
Desibeli.netin kirjoittaja Mika Roth valitsi "From the Midst of the Battlen" mukaan 12 muun maininnan arvoisen albumin kanssa sivuston syyskuun 2008 Metallikooste-listalle 1. syyskuuta 2008. Roth kirjoittaa: "Deuteronomium on tämänkertaisen kiekkopinon ehdotonta eliittiä ja yhtyeen murskaava death, jota on jalostettu myös runsailla thrash annoksilla, uppoaa vastustamattomalla voimalla otsalohkoon. "
Mohammad Rabbani
Mohammad Rabbani Akhund (1956–2001) oli afganistanilainen mullah ja yksi Taliban-liikkeen perustajajäsenistä ja johtajista. Hän toimi Afganistanin islamilaisen emiraatin pääministerinä vuosina 1996–2001.
Rabbani oli Taliban-liikkeen kakkosmies, arvossa vain mullah Omarin alapuolella. Pääministerin roolissa Rabbani oli usein tekemisissä länsimaisen lehdistön ja diplomaattien kanssa hallinnon julkinen edustajana, kun mullah Omar pystytteli tiukasti syrjässä julkisuudesta.
Rabbanin huhuttiin olleen ajoittain riidoissa mullah Omarin kanssa ja edustaneen liikkeen maltillista siipeä.
Rabbani kuoli syöpään 16. huhtikuuta 2001 Pakistanissa, missä hän oli hoidettavana.
Kromfohrländer
Kromfohrländer on keskikokoinen saksalainen koirarotu. Rotuna kromfohrländer on varsin nuori: se kehitettiin roturisteytyksen tuloksena 1940- ja 1950-luvuilla. Kromfohrländer kuuluu FCI:n roturyhmään 9 eli seura- ja kääpiökoiriin.
Kromfohrländer on keskikokoinen, korkeuttaan pidempi ja melko kevytrakenteinen koira. Rodusta on olemassa karkeakarvainen ja sileäkarvainen muunnos. Karva on molemmilla tiheää ja lyhyehköä (korkeintaan 7 cm), mutta laadultaan erilaista. Aluskarva on lyhyttä ja pehmeää. Nahka ja karva ovat tiiviisti rungonmyötäiset, raajat lihaksikkaat. Korvat ovat kolmionmuotoiset ja taittuneet. Häntä on keskipitkä ja kaareva, liikkeessä se nousee selän päälle.
Karkeakarvaisen kromfohrländerin tunnusmerkki on parta, jota sileäkarvaisella kromfohrländerillä ei ole. Sileäkarvaisella koiralla karva muodostaa hapsuja raajoihin ja häntään; lisäksi korvissa ja rinnassa karva on pidempää. Väriltään kromfohrländer on valkoinen ruskein merkein. Koiralla on merkit pään molemmin puolin korvista poskiin asti sekä lisäksi suurikokoisia laikkuja tai satulanmuotoinen kuvio selässä. Kuonosta otsaan tai niskaan asti kulkee valkoinen piirto. Merkkien väri vaihtelee ruskean eri sävyissä. Aluskarva voi olla myös ruskeaa, jolloin karvojen päät voivat olla mustat.
Suomessa on kasvatettu ainoastaan karkeakarvaisia kromfohrländereitä.
Kromfohrländer on aktiivinen ja toiminnanhaluinen koira. Se oppii helposti, mutta osaa olla myös itsepäinen. Vieraisiin eläimiin ja ihmisiin kromfohrländer suhtautuu usein varautuneesti: pennun huolellinen sosiaalistaminen on tärkeää, jotta arkuudelta ja muilta luonneongelmilta vältytään. Arkuus ja aggressiivisuus eivät ole toivottavia ominaisuuksia. Riistaviettiä rodulla ei juuri ole.
Oppivaisena ja innokkaana rotuna kromfohrländer sopii hyvin erilaisiin koiraharrastus- ja urheilulajeihin. Sopivia lajeja ovat agility ja toko, mutta myös metsästysjäljestys ja rauniokoulutus. Erityisesti agilityssä rotu on menestynyt hyvin MM-tasolle asti. Rodulla ei ole palveluskoiraoikeuksia.
Kromfohrländer on kehitetty 1940-luvulla karkeakarvaisen kettuterrierin ja todennäköisesti bretagnengriffonin tai grand griffon vendéen -rodun vahinkoastumisen tuloksena. Rodun ensimmäinen kasvattaja oli Nordrhein-Westfalenissa Krom Fohrin alueella asunut Ilse Schleifenbaum, joka ihastui pentueeseen ja alkoi kehittää rotua. Kansainvälinen koiranjalostusliitto FCI hyväksyi rodun vuonna 1955.
Populaation pienestä koosta huolimatta kromfohrländer on melko terve rotu. Mitään tiettyjä rodulle ominaisia sairauksia ei ole. Rodulla esiintyviä perinnöllisiä sairauksia ovat harmaakaihi, epilepsia ja digitaalinen hyperkeratoosi eli ihon sarveiskerroksen liiallinen kasvu. Saksalaisen rotujärjestön tutkimuksessa 17 % kyselyyn vastanneiden koirista sairasti epilepsiaa ja 6 % hyperkeratoosia. Osallistuneet koirat olivat kuitenkin keski-iältään melko nuoria, ja epilepsiaoireet ilmenevät usein vasta aikuisiällä. Jalostuksella pyritään vähentämään perinnöllisten sairauksien määrää.
Vesiliukumäki
Vesiliukumäki on esimerkiksi vesipuistoissa ja kylpylöissä oleva laite, jossa lasketaan mäkeä alas, yleensä uima-altaaseen. Vesiliukumäkiä on sekä sisä- että ulkotiloissa.
Perinteisessä vesiliukumäessä laskija kiipeää itse huipulle ja laskee sieltä alas joko selällään tai istuen. Liukumäki on yleensä mutkikas ja päättyy uima-altaaseen.
Rengasvesiliukumäki on hieman perinteistä vesiliukumäkeä leveämpi, jotta ilmatäytteiset renkaat sopisivat kulkemaan mäen yläpäästä alapäähän. Rengasvesiliukumäissä ei voi olla jyrkkiä nousuja tai laskuja, jotta laskija pysyisi renkaan kyydissä ja jottei rengas jumittuisi johonkin kohtaan liukumäkeä.
Suora vesiliukumäki on sellainen, jossa lasketaan maha alaspäin, joskus ohuen patjan päällä. Koska laskumäki on suora, nopeus nousee näissä mäissä useasti suuremmaksi kuin muissa vesiliukumäkityypeissä. Suorat vesiliukumäet päättyvät useimmiten uima-altaan sijaan pitkään tasaiseen kohtaan liukumäessä. Erittäin nopeissa liukumäissä saattaa olla turvallisuuden takia vielä laskun jälkeen hieman nousumäkeä.
Kyseessä on vuoristorata, jossa vaunu vie laskijan mäen huipulle ja laskee tämän jälkeen itsestään alas.
Vesiliukumäessä on pumppu, joka nostaa vettä alhaalla olevasta uima-altaasta sekä vesisäiliöistä. Veden annetaan virrata liukumäen päällä siten, että liukumäen pinta on liukas. Joissain vesiliukumäissä on myös liikennevalot, jotka kertovat laskijalle, koska tämä saa laskea.
Pohjoismaiden ja Suomen pisin vesiliukumäki on Kylpylähotelli Peurungassa. Se on 130 m pitkä.
Kauhun ja kauneuden valtakunta
Kauhun ja kauneuden valtakunta ("A Great and Terrible Beauty") on yhdysvaltalaisen Libba Brayn kirjoittama nuortenkirja vuodelta 2003. Suomeksi se ilmestyi vuonna 2007 WSOY:n kustantamana ja Laura Honkasalon suomentamana. Kirja aloittaa Gemma Doyle -trilogian, jonka jälkimmäisiä osia "Rebel Angels" ja "The Sweet Far Thing" ei aiota suomentaa.
Kirjan päähenkilö on 1800-luvun lopulla elävä Gemma Doyle, joka lähtee äitinsä kuoltua kotoaan Intiasta ja muuttaa sisäoppilaitokseen Englantiin. Perillä hän alkaa tutustua uuden koulunsa salaisuuksiin yhdessä ystäviensä Felicityn, Pippan ja Annin kanssa.
Fernando Tejero
Fernando Tejero Muñoz-Torrero (s. 24. helmikuuta 1967) on espanjalainen näyttelijä, joka on esiintynyt muun muassa elokuvassa "Días de fútbol" (2003) ja televisiokomediassa "Naapureina Madridissa". Hän voitti vuonna 2003 parhaan uuden miesnäyttelijän Goya-palkinnon.
Wolfram Löwe
Wolfram Löwe (s. 14. toukokuuta 1945 Markranstädt) on saksalainen entinen jalkapalloilija, joka edusti urallaan Itä-Saksaa.
Löwe pelasi urallaan seuratasolla 1. FC Lok Leipzigissä vuosina 1963-1980. Maajoukkuetasolla hän pelasi Itä-Saksan joukkueessa 43 ottelua ja teki 12 maalia. Hän oli mukana voittamassa olympiakultaa Montrealista 1976. Arvokisoissa hän edusti maataan lisäksi MM-kisoissa 1974.
Rrëshen
Rrëshen on kaupunki Albaniassa. Se sijaitsee maan pohjoisosassa, Lezhën maakunnassa, Mirditën kunnassa. Etäisyys Tiranaan on puolisensataa kilometriä.
Rrëshenissä on 8 803 asukasta. Pääuskonto on katolilaisuus. Kaupungissa on katedraali.
Fuzzy Zoeller
Frank Urban "Fuzzy" Zoeller, Jr. (s. 11. marraskuuta 1951 New Albany, Indiana) on yhdysvaltalainen golfaaja. Hän voitti The Masters Tournamentin 1979 sekä Yhdysvaltain avoimen golfturnauksen 1984 ja sai Bob Jones -palkinnon vuonna 1985.
Myöhemmällä urallaan Zoeller on muun muassa voittanut PGA:n seniorimestaruuden 2002.
New Albany (Indiana)
New Albany on 37 603 asukkaan () kaupunki Indianassa, Yhdysvalloissa. Se on Floydin piirikunnan pääkaupunki.
New Albany sijaitsee Ohiojoella Kentuckya vastapäätä. Vuonna 1937 ankarat tulvat koettelivat kaupunkia.
New Albany
New Albany voi viitata seuraaviin Yhdysvaltain paikkakuntiin:
Thomas Robinson Stadium
Thomas Robinson Stadium on monikäyttöinen stadion Nassaussa, Bahamalla. Nykyään sitä käytetään enimmäkseen jalkapallossa Cavalier FC:n kotikenttänä. Stadionille mahtuu 15 023 ihmistä.
Stadion on nimetty Thomas A. Robinsonin, bahamalaisen yleisurheilijan mukaan.
Inside Out Music
Inside Out Music on itsenäinen levy-yhtiö, joka erikoistuu progressiiviseen rockiin ja progressiiviseen metalliin. Se perustettiin Saksassa ja on myöhemmin laajentunut muualle Eurooppaan. Myöhemmin yhtiö perusti Yhdysvaltoihin tytäryhtiön nimeltä Inside Out Music America.Tämä yhtiö erikoistuu valittujen Krautrockin ja elektronisen musiikin tähtien levyjen uudelleenjulkaisuun, artisteihin kuuluu muun muassa:
Kaprekarin luku
Kaprekarin luku annetussa lukujärjestelmässä on positiivinen kokonaisluku, jonka neliö tuossa lukujärjestelmässä voidaan jakaa kahteen numero-osaan niin, että näiden osien summa on tuo alkuperäinen luku. Esimerkiksi 297 on Kaprekarin luku kymmenjärjestelmässä, koska 297² = 88209, joka voidaan jakaa 88:ksi ja 209:ksi, jolloin 88 + 209 = 297. Jälkimmäinen osa voi alkaa numerolla 0, mutta sen on oltava positiivinen. Esimerkiksi 999 on Kaprekarin luku kymmenjärjestelmässä, koska 999² = 998 001, joka voidaan jakaa 998:ksi ja 001:ksi, jolloin 998 + 001 = 999. Sen sijaan 100 ei ole Kaprekarin luku: vaikka 100² = 10 000 ja 100 + 00 = 100, jälkimmäinen osa ei ole positiivinen.
Matemaattisesti ilmaistuna: Olkoon "X" positiivinen kokonaisluku. "X" on Kaprekarin luku "b"-lukujärjestelmässä, jos on olemassa ei-negatiiviset kokonaisluvut "n" ja "A" sekä positiivinen kokonaisluku "B" niin, että seuraavat kolme ehtoa täyttyvät:
Ensimmäiset Kaprekarin luvut kymmenjärjestelmässä ovat
Binäärijärjestelmässä kaikki parilliset täydelliset luvut ovat Kaprekarin lukuja.
Jokaisessa lukujärjestelmässä on äärettömän monta Kaprekarin lukua. Oikeastaan "b"-lukujärjestelmässä kaikki luvut muotoa "b" − 1 ovat Kaprekarin lukuja.
Kaprekarin luvut on nimetty D. R. Kaprekarin mukaan. Niitä ei tule sekoittaa lukuun 6174, jota sanotaan Kaprekarin vakioksi.
Pavlik Morozov
Pavel Trofimovitš Morozov (; 14. marraskuuta 1918 Gerasimovka, Tobolskin kuvernementti, Venäjän SFNT – 3. syyskuuta 1932 Gerasimovka, Uralin alue, Neuvostoliitto), paremmin tunnettu diminutiivinimellä Pavlik, oli neuvostoliittolainen nuorukainen, josta neuvostopropaganda teki hänen varhaisen kuolemansa jälkeen marttyyrin.
Vuonna 1932 julkistettu tarina kertoo, että 13-vuotias Pavlik Morozov oli ilmiantanut oman isänsä viljan piilottamisesta kulakkien kanssa, minkä takia tämä joutui vankilaan ja hänet ammuttiin myöhemmin. Vihastuneiden sukulaisten väitettiin surmanneen Pavlikin. Pavlikista tehtiin määrätietoisella kampanjoinnilla esimerkillinen nuorukainen, joka oli asettanut neuvostomaan edun oman etunsa edelle. Hänen tarinastaan tehtiin elämäkertoja, näytelmiä, patsaita, sinfoninen runo, ooppera sekä vaille ensi-iltaa jäänyt ja sittemmin kadonnut elokuva (Sergei Eisensteinin "Bežinin niityt"). Pavlikin tarinalla vaikutettiin neuvostoliittolaisiin lapsiin ja innostettiin heitä ilmiantamaan vanhempansa.
Myöhempi tutkimus on kyseenalaistanut koko tarinan todenperäisyyden, ja varmuudella tiedetään, ettei Pavlik ollut pioneeri (toisin kuin kuvassa).
Grand Bahama Stadium
Grand Bahama Stadium on pääasiassa jalkapalloon keskittyvä stadion Freeportin kaupungissa, Bahaman saarivaltiossa. Nykyään lähinnä Freeport FC:n käyttämälle stadionille mahtuu noin 3 100 katsojaa.
Pikkumaamuna
Pikkumaamuna ("Bovista plumbea") on pienikokoinen maamuniin kuuluva sienilaji. Se kasvaa avoimilla paikoilla kohtalaisen yleisenä koko Suomessa. Sen lähisukulainen on nurmimaamuna. Laji on nuorena syötävä mutta muuttuu vanhemmiten pahan makuiseksi.
Kenttätuhkelo
Kenttätuhkelo ("Lycoperdon lividum") on melko harvinaisena Suomessa esiintyvä harmaa tai ruskehtava tuhkelolaji. Laji kasvaa rykelminä. Lähisukulainen on känsätuhkelo. Lajin syömäkelpoisuudesta ei ole tietoa.
Hakamaatuhkelo
Hakamaatuhkelo ("Lycoperdon caudatum") on Suomessa harvinaisena esiintyvä tuhkelolaji. Itiöemä on valkoinen, piikkien peittämä. Laji viihtyy paikoissa, joissa on runsaasti ravinteita, kuten nimensä mukaisesti hakamailla ja kuusikoissa. Lähisukulainen on känsätuhkelo.
Nurmituhkelo
Nurmituhkelo ("Lycoperdon pratense" vanh. "Vascellum pratense") on kellertävänvalkoinen piikkien peittämä tuhkelolaji, joka kasvaa Suomessa harvinaisena. Se viihtyy laitumilla, tienvarsilla ja nurmikoilla. Laji on nuorena syötävä mutta muuttuu vanhemmiten pahan makuiseksi. Lähisukulainen on esimerkiksi känsätuhkelo.
Al Ahli Stadium
Al Ahli Stadium on monikäyttöinen stadion Manamassa Bahrainissa. Nykyään sitä käytetään enimmäkseen jalkapallossa Al-Ahlin kotikenttänä. Stadionille mahtuu 10 000 ihmistä.
Brothers Union
Brothers Union on bangladeshlainen jalkapalloseura, jonka kotikaupunki on Dhaka. Seura pelaa Bangladeshin korkeimmalla sarjatasolla. Brothers Union perustettiin vuonna 1949, ja sen puheenjohtaja on A.F.M. Jahangir. Seura pelaa kotiottelunsa Bangadanhu National Stadiumilla, jolle mahtuu 45 000 katsojaa. Brothers Union on voittanut yhden Bangladeshin-mestaruuden, vuonna 2004.
Jakotislaus
Jakotislausta eli fraktioivaa tislausta käytetään, kun halutaan valmistaa hyvin puhtaita tuotteita, kuten petrokemian teollisuudessa ja öljynjalostuksessa, valmistettaessa raakaöljystä esimerkiksi bensiiniä. Tällöin usein puhutaan virheellisesti krakkauksesta, joka on pitkien hiilivetyjen pilkkomista lyhyemmiksi.
Jakotislaukseen voidaan käyttää joko täytekappale- tai pohjakolonnia; petrokemiassa yleisesti käytetään pohjakolonneja. Jakotislauksessa haihtunut höyry johdetaan suoraan ylemmälle keittopohjalle, jonne se osittain kondensoituu ja kiehuu taas uudelleen. Raskaampaa komponenttia kondensoituu enemmän kuin haihtuvampaa. Ylemmällä pohjalla olevaa nestettä valuu pohjalta takaisin alemmalle pohjalle, kun taas höyry nousee edelleen ylemmälle pohjalle. Esimerkiksi öljyn tislauksessa näitä pohjia on esimerkiksi 40 kappaletta, jolloin öljyn eri ainesosat saadaan erotettua hyvinkin tarkkaan. Eri fraktiot voidaan ottaa talteen eri pohjilta. Pohjien lukumäärä määräytyy kolonnin käyttöviivan ja höyryseoksen tasapainokäyrän sekä kolonnin arvioidun hyötysuhteen perusteella. Pohjakolonni on monimutkaisempi ja kalliimpi valmistaa kuin täytekappalekolonni, mutta sen laskeminen on yksinkertaisempaa.